Татар мәктәбендә укучы балаларга

татар теленнән мәктәп олимпиадасы өчен биремнәр

9 нчы сыйныф

2016-2017 уку елы

**Үткәрү вакыты – 90 минут**

**Максималь балл – *71***

**I. Тестлардан дөрес җавапны билгеләгез.**

1. Сүзләр алфавит тәртибендә язылган рәтне билгеләгез. ***(2 балл)***

а) игелекле, әдәпле, җиһан, дин;

ә) Алия, Мансур, Рәшит, Сәйдәш;

б) Әдилә, Дания, Самат, Илгиз;

в) басма, капка, әрем, мәктәп.

2. Кыска әйтелешле сузык авазлар гына кергән сүзләр рәтен билгеләгез. ***(2 балл)***

а) болыт, колак, торт, билет;

ә) артист, планета, телефон, вымпел;

б) йокы, борыңгы, керпе, төлке;

в) директор, миләш, тема, бүре.

3. Басымы дөрес күрсәтелмәгән сүзне билгеләгез. ***(2 балл)***

а) бак-ча-чы-лы′к;

ә) шу-га-лак-ла′р;

б) шал-ты-ра-та-ла′р;

в) ел-га-лар-ны′ң.

4. Калын хәрефләр белән бирелгән сүзнең фразеологик вариантын билгеләгез. ***(2 балл)***

*Рәмзия имтиханнар алдыннан бик нык* ***борчыла****.*

а) чыраен сыта;

ә) ут йота;

б) тәлинкә тота;

в) кул кушырып утыра.

5. Нигез төрләре дөрес күрсәтелмәгән сүзләр рәтен билгеләгез. ***(2 балл)***

*Башла, көрәк, җилкуар, иртә-кич, сабан туе.*

а) ясалма, ясалма, кушма, парлы, тезмә;

ә) тамыр, ясалма, кушма, парлы, тезмә;

б) тамыр, тамыр, кушма, парлы, тезмә;

в) тамыр, ясалма, кыскартылма, парлы, тезмә.

6. Җөмләдәге фигыльләр дөрес күрсәтелгән рәтне билгеләгез. ***(2 балл)***

*Күктә кояш булса, җирдә син бар,*

*Миңа башка беркем кирәкми.*(Г.Гыйльманов)

а) булса, бар, башка, кирәкми;

ә) булса, бар, кирәкми;

б) булса, бар;

в) булса.

7. Җөмләдә тыныш билгеләре дөрес куелган рәтне билгеләгез. ***(2 балл)***

*Бүген барысы да Алсу да Марат та Булат та һәммәсе дә бик матур итеп киенгәннәр*

а) Бүген барысы да – Алсу да, Марат та, Булат та – һәммәсе дә бик матур итеп киенгәннәр.

ә) Бүген барысы да – Алсу да, Марат та, Булат та: һәммәсе дә бик матур итеп киенгәннәр.

б) Бүген барысы да: Алсу да, Марат та, Булат та, һәммәсе дә бик матур итеп киенгәннәр.

в) Бүген барысы да: Алсу да, Марат та, Булат та – һәммәсе дә бик матур итеп киенгәннәр.

8. Сүзтезмә күрсәтелгән рәтне билгеләгез. ***(2 балл)***

а) гөмбә;

ә) чебен гөмбәсе;

б) зур гөмбә;

в) Гөмбә үсә.

9. Җөмләдәге компонентлар санын билгеләгез. ***(2 балл)***

*Сез каласыз инде, без китәбез,*

*Без китәбез ерак илләргә.* (Г.Бәширов)

а) 2 компонент;

ә) 3 компонент;

б) 4 компонент;

в) 5 компонент.

10. Җөмләнең төрен билгеләгез. ***(2 балл)***

*Без, кармак салып арыганнан соң, балыкчы бабай янына барып, балык пешереп, чәй эчеп, кояш баер алдыннан гына кайта торган идек.* (М.Гафури)

а) гади җөмлә;

ә) тезмә кушма җөмлә;

б) синтетик иярченле кушма җөмлә;

в) аналитик иярченле кушма җөмлә.

11. Сөйләм өлешләре дөрес күрсәтелгән рәтне билгеләгез. ***(2 балл)***

а) автор сөйләме;

ә) тыңлаучы сөйләме;

б) чит сөйләм;

в) автор сөйләме һәм чит сөйләм.

12. Туры сөйләмнең төрләре дөрес күрсәтелгән рәтне билгеләгез. ***(2 балл)***

а) диалог, монолог, цитата;

ә) диалог, монолог;

б) цитата;

в) монолог, цитата.

**II. Теоретик бирем.**

Эндәш сүзләр турында белгәннәрегезне языгыз. Фикерләрегезне мисаллар ярдәмендә дәлилләгез. ***(10 балл)***

**III. Грамматик һәм иҗади бирем.**

Сүзләргә сузык авазлар өстәп, мәкальне языгыз, түбәндә бирелгән грамматик һәм иҗади биремнәрне үтәгез.

БР ГЛМ ЙЗ НДНН ҖҢР. ***(5 балл)***

1. Мәкальдәге сүзләрнең кайсы сүз төркеменә караганлыгын билгеләгез. ***(5 балл)***

2. Җөмлә кисәкләренең асларына сызыгыз. ***(5 балл)***

3. Икенче сүзгә фонетик анализ ясагыз. ***(5 балл)***

4. Мәкальдә кулланылган сүзләрдән мөмкин кадәр яңа сүзләр төзеп языгыз. ***(5 балл)***

5. Кайсы сүзнең омоним парлары бар, фикерегезне җөмләләр төзеп аңлатыгыз. ***(5 балл)***

6. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***